DANI ZAHVALNOSTI ZA KRUH I PLODOVE ZEMLJE U PŠ DUNJKOVEC

Stigao je listopad, a s njim i obilje jesenskih plodova. Mirisne dunje, slatko grožđe, neobične tikvice i raznovrsni pekarski proizvodi svojim su bojama i mirisima mamili učenike i učiteljice Područne škole Dunjkovec.
Dana 15. listopada 2026. godine u PŠ Dunjkovec održana je svečana priredba povodom Dana kruha i zahvalnosti za plodove zemlje. Taj je dan bio uistinu poseban jer su nam u goste stigli i polaznici skupine Lavići iz Dječjeg vrtića Zvončić, Područnog odjela Lastavica. Učenici su za njih pripremili maštovit program. Najprije su se predstavili naši najmlađi učenici, prvašići, koji su izveli recitacije „Pjesma o kruhu” i „Hvala ti, zemljo” te pjesme uz pokrete „Jesen” i „Mlin”. Nakon njih nastupili su učenici drugoga razreda. Pod vodstvom svoje učiteljice recitirali su pjesme „O kruhu” i „Pekar”, a otpjevali su i tradicijsku međimursku pjesmu „Mamica su štrukle pekli”. O tome što znači biti „dobar kao kruh” govorili su učenici trećega razreda, koji su svoj nastup obogatili i izvedbom „Žute pjesme”. Naši najstariji učenici pokazali su svoje glumačke sposobnosti te prikazali postupak dobivanja brašna. Nakon toga izveli su i nekoliko igrokaza. Naši najmlađi posjetitelji, prijatelji iz vrtića, s oduševljenjem su pratili priredbu i sve izvođače nagradili velikim pljeskom. Na kraju su se svi učenici i vrtićki polaznici počastili pekarskim proizvodima i raznovrsnim jesenskim plodovima. 
[bookmark: _GoBack]U ugodnom ozračju, uz osmijehe i veselje, završilo je ovo lijepo druženje koje nas je podsjetilo na važnost zahvalnosti za plodove zemlje, ali i na radost koju donose zajedništvo, prijateljstvo i dijeljenje.

